Komission tiedonanto Euroopan Parlamentille EY:n perustamissopimuksen 251 (2) artiklan toisen alakohdan nojalla vahvistettavasta neuvoston yhteisestä kannasta, joka koskee ehdotusta Euroopan parlamentin ja neuvoston asetukseksi verojen ja sosiaaliturvamaksujen kirjaamisperiaatteiden muuttamisesta Euroopan kansantalouden tilinpito- ja aluetilinpitojärjestelmässä (EKT 95) ja neuvoston asetuksen (EY) N:o 2223/96 muuttamisesta /* SEK/2000/1135 lopull. - COD 99/0200 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla vahvistettavasta neuvoston yhteisestä kannasta, joka koskee ehdotusta Euroopan parlamentin ja neuvoston asetukseksi verojen ja sosiaaliturvamaksujen kirjaamisperiaatteiden muuttamisesta Euroopan kansantalouden tilinpito- ja aluetilinpitojärjestelmässä (EKT 95) ja neuvoston asetuksen (EY) N:o 2223/96 muuttamisesta 1. Asiakirjan taustaa Ehdotuksen toimittaminen Euroopan parlamentille ja neuvostolle (KOM(1999)488 lopullinen, 1999/0200(COD)): 18. lokakuuta 1999. Talous- ja sosiaalikomitean lausunto: 26. tammikuuta 2000. Euroopan parlamentin ensimmäisessä käsittelyssä antama lausunto: 13. huhtikuuta 2000. Yhteisen kannan hyväksyminen: 26. kesäkuuta 2000. 2. Komission ehdotuksen tavoite Verojen ja sosiaaliturvamaksujen EKT 95:een kirjaamista koskevien periaatteiden määrittäminen siten, että taataan eri jäsenvaltioiden tilien vertailukelpoisuus ja erityisesti julkishallinnon alijäämän realistisuus ja selkeys. 3. Yhteistä kantaa koskevia huomautuksia 3.1 Yhteistä kantaa koskevat yleiset huomautukset Yhteisessä kannassa muutetaan komission alkuperäisen ehdotuksen sisältöä hyvin samalla tavalla kuin Euroopan parlamentti sitä muutti: - Yhteisen kannan mukaan asetusluonnoksen otsikossa ei ainoastaan selvennetä, vaan muutetaan verojen ja sosiaaliturvamaksujen EKT 95:een kirjaamista koskevia periaatteita. - Yhteisessä kannassa esitetään vaihtoehtoista mahdollisuutta pääoman siirtoihin niiden ilmoitettujen verojen ja sosiaalimaksujen osalta, joita ei tulla perimään. Komissio ei pidä muutosta hyvänä, sillä muutettu asetusluonnos takaa julkishallintojen alijäämän vertailukelpoisuuden, mutta ei takaa verojen suoraa vertailukelpoisuutta. Komissio voi kuitenkin hyväksyä muutoksen, sillä niissä muutoksissa, jotka komissio tekee EKT:n tekstiin asetuksen antamisen jälkeen, mainitaan, että niiden jäsenvaltioiden, jotka ottavat käyttöön kyseisen vaihtoehtoisen mahdollisuuden, on ilmoitettava tiliensä erityisessä kohdassa kyseisten pääomansiirtojen määrät. Tällä tavoin saavutetaan selkeyden tavoite. - Yhteisessä kannassa esitetään jäsenvaltioille mahdollisuutta pyytää komissiolta enintään kahden vuoden siirtymäkautta tilinpitojärjestelmänsä mukauttamiseksi vastaamaan asetusta. Komissio on huolissaan siitä viipeestä julkisen alijäämän vertailukelpoisuudessa, jonka kyseisen muutoksen käyttöön ottaminen aiheuttaisi. Komissio katsoo myös, että kyseinen muutos ei ole teknisesti välttämätön. Komissio voi hyväksyä muutoksen sille annetun tulkinnan perusteella: muutos merkitsee komission mukaan sitä, että komissio voisi pyytää jäsenvaltiota perustelemaan pyyntönsä ja tarpeen vaatiessa hylätä jäsenvaltion pyynnön tai lyhentää siirtymäkautta yhteen vuoteen. Kyseisistä kolmesta Euroopan parlamentille ja neuvostolle yhteisistä perusteellisista muutoksista huolimatta näiden kahden toimielimen välillä on mielipide-eroja, jotka koskevat yksityiskohtia, erityisesti johdanto-osien kappaleiden sanamuotoa. Muodollisia eroja on myös, erityisesti: - yhteisessä kannassa otetaan huomioon uusi komitologiamenettely (neuvoston päätös 1999/468/EY, 28.6.1999), joka merkitsee välttämätöntä muutosta EKT-asetukseen, - yhteiseen kantaan eivät sisälly Euroopan parlamentin tarkistukset 4, 5 ja 6, jotka koskevat EKT:n käyttöä ALV:hen perustuvien omien varojen laskemisessa. Komissio muistuttaa, että se oli sitoutunut asetusluonnoksen ensimmäisessä käsittelyssä antamaan erillisen oikeudellisen asiakirjan tämän erityiskysymyksen käsittelemiseksi. Komission asiaa koskevan ehdotuksen hyväksymistoimet on jo aloitettu, jotta se voitaisiin toimittaa Euroopan parlamentille ja neuvostolle. 3.2 Euroopan parlamentin ensimmäisessä käsittelyssä tekemät tarkistukset 3.2.1 Komission hyväksymät ja yhteiseen kantaan sisällytetyt tarkistukset Euroopan parlamentti ehdotti 9 tarkistusta komission alkuperäisen ehdotuksen ensimmäisen käsittelyn jälkeen. Komissio hyväksyi niistä 4 ja sisällytti ne yhteiseen kantaan. Joihinkin komissio teki vähäisiä toimituksellisia muutoksia, jotka eivät muuta niitä perusteellisesti: - tarkistus 1 koskee ehdotuksen otsikkoa: otsikosta ilmenee tästä lähtien, että asetuksella muutetaan eikä ainoastaan selvennetä verojen ja sosiaaliturvamaksujen kirjaamista koskevia periaatteita Euroopan kansantalouden tilinpito- ja aluetilinpitojärjestelmässä yhteisössä (EKT 95), - tarkistuksella 7 (joka koskee asetuksen 3 artiklaa) otetaan käyttöön vaihtoehtoinen mahdollisuus pääoman siirtoihin niiden ilmoitettujen verojen ja sosiaalimaksujen osalta, joita ei tulla perimään, - tarkistuksessa 8 selvennetään asetuksen 6 artiklaa, joka koskee sen käyttöönottoa, - tarkistuksessa 9 lisätään uusi kohta 7 artiklaan, joka koskee asetuksen voimaantuloa. Siinä säädetään jäsenvaltioiden mahdollisuudesta pyytää komissiolta enintään kahden vuoden siirtymäaikaa. Komissio hyväksyy kyseisen tarkistuksen, jos sen tulkitaan antavan komissiolle mahdollisuuden hylätä tarpeen vaatiessa jäsenvaltion esittämän pyynnön. 3.2.2 Komission hyväksymät tarkistukset, joita ei sisällytetä yhteiseen kantaan (komission kantaan); Euroopan parlamentin tarkistuksia 2 ja 3, jotka koskevat komission alkuperäisen ehdotuksen johdanto-osan 3 ja 4 kappaletta, ei sisällytetty yhteiseen kantaan. Yhteisessä kannassa mainituille kappaleille on annettu uusi sanamuoto ja ne on yhdistetty yhdeksi kappaleeksi. Komissio katsoo, että yhteinen kanta parantaa sekä sen alkuperäistä ehdotusta että Euroopan parlamentin tarkistuksia 2 ja 3. 3.3 Neuvoston esittämät muutokset ja komission kanta Neuvosto on esittänyt muutoksia asetusluonnokseen. Komissio hyväksyy kaikki 6 muutosta: - uusi komitologiamenettely (neuvoston päätös 1999/468/EY, 28.6.1999) joka merkitsee välttämätöntä muutosta EKT-asetukseen; se otetaan huomioon asetuksen otsikossa, uudessa johdanto-osan 7 kappaleessa ja uudessa 6 artiklassa, - entiset johdanto-osan 3 ja 4 kappaleet yhdistetään uudeksi johdanto-osan 3 kappaleeksi kieliasun parantamiseksi, - entinen johdanto-osan 6 kappale poistetaan, koska maat eivät tulkitse kansantalouden tilinpitojärjestelmän (SNA 1993) kyseisessä kappaleessa mainittuja kohtia samalla tavalla. On sen vuoksi helpompaa poistaa kyseinen viittaus kansantalouden tilinpitojärjestelmään (SNA 1993), - lisätään uusi johdanto-osan 5 kappale, jonka mukaan Euroopan yhteisöjen tilasto-ohjelmakomitea, raha-, rahoitus- ja maksutasetilastokomitea ja BKTL-komitea voivat antaa lausuntonsa jäsenvaltioiden käyttämistä verojen ja sosiaalimaksujen tilinpitomenettelyistä, - 2 artiklassa käsitellään yleisiä periaatteita ja se muotoillaan uudelleen niiden seurausten huomioon ottamiseksi, jotka aiheutuvat tarkistuksesta, jossa 3 artiklaan lisätään mahdollisuus pääoman siirtoihin. Yleisissä periaatteissa ei ole enää mahdollista sanoa, että veroihin ja sosiaalimaksuihin ei sisälly määriä, joita ei tulla perimään, mutta on yhä oleellista vahvistaa, että kyseiset määrät eivät sisälly julkishallinnon alijäämään, - entinen 4 artikla (BKT:n laskennan tasapainottaminen) poistetaan, koska katsotaan, että asetukseen olisi sisällyttävä ainoastaan kirjaamista koskevat yleiset periaatteet. Komissio suhtautuu myönteisesti kyseiseen yksinkertaistamiseen. 3.4 Yhteisen kannan (ja komission kannan) hyväksymisen yhteydessä ilmenneet komitologiaa koskevat ongelmat Ei ole. 4. Päätelmät tai yleiset huomiot Komissio suhtautuu myönteisesti yhteiseen kantaan, jos siirtymäkautta koskeva säännös tulkitaan sen toivomalla tavalla. Komissio katsoo, että neuvoston yhteiseen kantaan sisältyvät tarkistukset noudattavat asetusluonnoksen oleellista tavoitetta, joka on julkishallintojen alijäämän selkeän ja vertailukelpoisen laskennan varmistaminen kaikissa jäsenvaltioissa. On muistettava, että EKT 95 on väline jäsenvaltioiden talouden tilien ja agregaattien laskemiseksi ja vertaamiseksi, ja liiallisia alijäämiä koskevasta menettelystä tehdyssä pöytäkirjassa viitataan nimenomaisesti EKT:hen julkistalouden alijäämän mittaamisen osalta. Vaikka yhteinen kanta eroaa komission alkuperäisestä ehdotuksesta, siinä säilytetään kuitenkin perusajatus, joka on jäsenvaltioiden asettaminen samanarvoiseen asemaan huolimatta käytetyistä tilastolähteistä eli verojen ja sosiaalimaksujen perimistä tai niiden ilmoittamista koskevista tiedoista. Verot ja sosiaalimaksut, joita ei tulla perimään, eivät saa missään tapauksessa johtaa julkisen talouden alijäämän aliarvioimiseen. 5. Komission julistukset Komissio on antanut neuvoston pöytäkirjassa yksipuolisen julistuksen siirtymäkautta koskevan säännöksen tulkinnasta (ks. liite).